Sebastian Burduja, președintele PNL București, a declarat vineri, pentru B1 TV, că nu e o mare problemă faptul că Ramona Chiriac, fosta șefă a Reprezentanței Comisiei Europene la București, s-a retras din fruntea listei de candidați PNL-PSD la europarlamentare. Până la urmă, a punctat Burduja, e mai puțin important cine deschide lista, contează că aceasta cuprinde candidați care au performat deja, deci românii au ce vota la alegerile din 9 iunie.
Declarațiile au fost făcute în cadrul emisiunii "Bună dimineața, România!", moderată de Gabriela Mihai pe B1 TV.
"Cel mai important lucru e că există o listă comună și cele două mari partide au lăsat până acum deoparte orgoliile și dau României o opțiune prin care la nivel european să stăm cu fruntea sus, că suntem o țară care alege Vestul, nu Estul, alege democrația, nu extremismul toxic.
Sunt convins că și această problemă nu atât de importantă pe cât pare, cu cine deschide lista, va fi tranșată în cel mai scurt timp.
Important e că din partea PNL au fost propuse nume recunoscute, sunt oameni care au performat și-n Parlamentul European și la noi în țară în administrație. Cred că e o listă corectă și românii, pe 9 iunie, vor avea cu cine să voteze", a declarat Sebastian Burduja.
Întrebat dacă retragerea Ramonei Chiriac din fruntea listei a dat planurile coaliției peste cap, acesta a răspuns: "N-aș merge atât de departe, cred că dânsa a luat o decizie personală, e de respectat lucrul acesta. Cele două partide vor stabili opțiunea cea mai bună".
"E, totuși, o listă, o echipă pentru România. Cred că e mai puțin important cine e primul pe listă, ci nivelul de reprezentare, de competență pe care România îl va avea la Bruxelles. Eu sunt la Bruxelles azi și pot să vă spun că România e respectată aici și e și meritul europarlamentarilor liberali", a mai declarat Sebastian Burduja.